ddrg/super_eurlex huggingface dataset:
KIRJALLINEN KYSYMYS E-3273/00 esittäjä(t): Vittorio Sgarbi (PPE-DE) komissiolle. Padovan ja Venetsian suurkaupunki.



Virallinen lehti nro 163 E , 06/06/2001 s. 0070 - 0070



KIRJALLINEN KYSYMYS E-3273/00 esittäjä(t): Vittorio Sgarbi (PPE-DE) komissiolle (20. lokakuuta 2000) Aihe: Padovan ja Venetsian suurkaupunki Ottaen huomioon, että - Venetsian ja Padovan kunnat allekirjoittivat 30. syyskuuta 2000 yhteisymmärryspöytäkirjan, joka on alustava vaihe prosessissa, jonka tarkoituksena on perustaa merkittävä suurkaupunki. - tällä kunnianhimoisella hankkeella pyritään toimien yhteensovittamiseen ja yhteistyöhön kaikilla tärkeimmillä aloilla, ja tarkoituksena on varmistaa merkittävät mittakaavaedut sekä yhteinen talouskasvu. Katsooko komissio, että tämä innovatiivinen yhteistyöjärjestelmä voisi olla kiinnostava toteutettuna myös laajemmin Euroopassa? Michel Barnier'n komission puolesta antama vastaus (15. joulukuuta 2000) Komissio on mielenkiinnolla pannut merkille Venetsian ja Padovan kuntien 30. syyskuuta 2000 allekirjoittaman yhteisymmärryspöytäkirjan, jonka tarkoituksena on perustaa merkittävä kaupunkikokonaisuus. Paikallis- ja aluehallinnon tehtävä on järjestää omat toimensa lainsäädäntä- ja hallintojärjestelmiensä mukaisesti. Kuitenkin useita pohdintoja on meneillään kansalaisuudesta ja hallinnosta, ja kaikki uudistuskokeilut voivat rikastuttaa näitä pohdiskeluja. Erityisesti aluepolitiikan sekä taloudellisen ja sosiaalisen koheesion osalta komissio on tietoinen kaupunkien olennaisesta roolista Euroopan talouselämässä. Kaupunkeihin on todellakin keskittynyt viestintä, kaupankäynti, luovuus ja kulttuuriperintö, mutta myös energian liikakulutus sekä jätteiden ja saasteiden tuottaminen. URBAN-yhteisöaloitteen tarkoitus on erityisesti antaa mahdollisuus sellaisten toimien rahoitukseen, joiden tarkoituksena on helpottaa kokonaisvaltaista kaupunkien kehittämistä. Sopimus, johon arvoisa parlamentin jäsen viittaa, on kuitenkin luonteeltaan paljon monimutkaisempi ja kattavampi eikä kuulu komission toimivaltaan.
KIRJALLINEN KYSYMYS E-4051/00 esittäjä(t): Alexandros Alavanos (GUE/NGL) komissiolle. Nausan ottaminen URBAN-aloitteen piiriin.



Virallinen lehti nro 187 E , 03/07/2001 s. 0123 - 0123



KIRJALLINEN KYSYMYS E-4051/00 esittäjä(t): Alexandros Alavanos (GUE/NGL) komissiolle (9. tammikuuta 2001) Aihe: Nausan ottaminen URBAN-aloitteen piiriin URBAN-aloitteen tarkoituksena on elvyttää kriisissä olevia kaupunkeja ja lähiöitä, joiden asukasluku on 20 00050 000. Nausan kaupungin asukkaat ovat 90-luvun alusta lähtien kärsineet köyhyydestä ja työttömyydestä, ja pitkäaikaistyöttömyys on noussut 40 prosenttiin. Tämä johtuu siitä, että suuret tekstiiliteollisuusyritykset ovat lopettaneet toimintansa tai toimivat vajaatehoisesti, samoin myös hedelmien ja vihannesten lajittelu- ja pakkausyritykset, erityisesti Jugoslavian kriisin jälkeen. Komissiolta kysytään edellä kuvatun Nausan kaupungin tilanteen taustaa vasten: 1. Voidaanko Nausa ottaa URBAN-aloitteen piiriin? 2. Onko olemassa Nausan hyväksi toteutettavia toimia, joita tullaan rahoittamaan kolmanteen yhteisön tukikehykseen kuuluvasta Länsi-Makedonian alueellisesta toimintaohjelmasta? Minkäsuuruisella summalla näitä toimia aiotaan rahoittaa? Mikä oli toiseen yhteisön tukikehykseen kuuluneen Länsi-Makedonian alueellisen toimintaohjelman puitteissa Nausan hyväksi toteutetuille toimille myönnetyn rahoituksen kokonaismäärä? Michel Barnier'n komission puolesta antama vastaus (20. helmikuuta 2001) Komissio esitti kriisikaupunkien ja -lähiöiden taloudelliseen ja sosiaaliseen elvyttämiseen kestävän kaupunkikehityksen edistämiseksi tähtäävän yhteisöaloitteen suuntaviivojen vahvistamisesta (Urban II) annetun tiedonannon(1) liitteessä 2 kussakin jäsenvaltiossa tuen kohteena olevien kaupunkialueiden ohjeellisen luettelon. Komissio on ministeriön pyynnöstä nostanut Kreikan taajamia koskevan luvun kahdesta kolmeen. Komissio ei ole tähän mennessä saanut virallista tarjousta Urban II -aloitteen nojalla Kreikassa rahoitettavista ohjelmista. Keski-Makedoniaa koskevassa ohjelmakauden 20002006 toimenpideohjelmassa määrätään kaupunkien kehittämistä koskevien merkittävien toimenpiteiden rahoitusmahdollisuudesta. Kreikan viranomaiset päättävät Naussan kaupungille myönnettävästä määrärahaosuudesta. Naussan kaupunki kuuluu Imathian hallintoalueeseen, jonka kehittämistä koskeviin Naussan kaupunkia hyödyttäviin hankkeisiin ja toimiin kohdistettuun yhteisrahoitukseen on ohjelmakauden 19941999 aikana myönnetty yhteensä 58 miljoonaa euroa Keski-Makedoniaa koskevan toimenpideohjelman yhteydessä. (1) EYVL C 141, 19.5.2000.
KIRJALLINEN KYSYMYS P-3573/00 esittäjä(t): Stavros Xarchakos (PPE-DE) komissiolle. Kulttuuriolympialaiset.



Virallinen lehti nro 174 E , 19/06/2001 s. 0082 - 0082



KIRJALLINEN KYSYMYS P-3573/00 esittäjä(t): Stavros Xarchakos (PPE-DE) komissiolle (13. marraskuuta 2000) Aihe: Kulttuuriolympialaiset Rinnakkain talvi- ja kesäolympialaisten erittäin merkittävän instituution kanssa Kreikka ajaa nelivuotiskaudella 20002004 kulttuuriolympialaisten instituutiota. Voiko Euroopan komissio kertoa: Miten se suhtautuu tähän instituutioon, aikooko se rahoittaa sitä ja onko olemassa oikeusperustaa tällaiselle? Jos vastaus on myönteinen, minkäsuuruiset määrärahat se aikoo osoittaa tähän käyttöön? Viviane Redingin komission puolesta antama vastaus (22. joulukuuta 2000) Komissio suhtautuu myönteisesti ajatukseen liittää vuoden 2004 olympialaisiin eurooppalaisia kulttuuritapahtumia. Komissiolle ei kuitenkaan vielä ole esitetty tarkkaa ohjelmaa eikä siltä ole pyydetty rahoitustukea, joten se ei voi tällä hetkellä ilmaista mielipidettään kulttuuriolympialaisista. Komissio haluaa kiinnittää arvoisan parlamentin jäsenen huomion siihen, että komissio voi tukea kulttuurialan aloitteita Kulttuuri 2000 -ohjelman puitteissa ja sen kriteerien mukaisesti. Kulttuuri 2000 on yhteisön ainoa kulttuuriyhteistyötä varten laadittu ohjelma ja rahoitusväline, ja se perustuu EY:n perustamissopimuksen 151 artiklaan (ent. 128 artikla).
KIRJALLINEN KYSYMYS P-4163/00 esittäjä(t): Daniel Varela Suanzes-Carpegna (PPE-DE) komissiolle. Rakennetuet tavoitteen 1 alueille vuodesta 2006 lähtien.



Virallinen lehti nro 187 E , 03/07/2001 s. 0152 - 0152



KIRJALLINEN KYSYMYS P-4163/00 esittäjä(t): Daniel Varela Suanzes-Carpegna (PPE-DE) komissiolle (9. tammikuuta 2001) Aihe: Rakennetuet tavoitteen 1 alueille vuodesta 2006 lähtien Vastauksessaan kysymykseeni E-3283/00(1) aluepolitiikasta vastaava komission jäsen Barnier ilmoitti, että Euroopan komissio saa tammikuussa 2001 valmiiksi toisen kertomuksensa taloudellisesta ja sosiaalisesta yhteenkuuluvuudesta. Kertomuksessa esitetään tilannekatsaus yhteenkuuluvuudesta sekä sen kehityssuunnat 15 jäsenvaltiossa sekä yhteisön politiikkojen vaikutus yhteenkuuluvuuteen. Komissio korosti, että kyseinen kertomus käsittelee myös yhteenkuuluvuutta laajentuneessa unionissa. Komission jäsen Barnier lisäsi, että kyseinen kertomus tulee olemaan lähtökohta Euroopan unionin nykyisen rakennepolitiikan uudistamisprosessille ja sen pohjalta tullaan muotoilemaan politiikan suuntaviivat ja mahdolliset vaihtoehdot, joita täydennetään myöhemmin niiden keskustelujen tulosten perusteella, joita käydään asianosaisten sekä muiden Euroopan unionin toimielinten kanssa. Ensimmäinen yhteydenotto tapahtuu yhteenkuuluvuutta käsittelevässä foorumissa, jonka komissio järjestää vuoden 2001 ensimmäisellä puoliskolla. Voiko komissio antaa tietoja kertomuksessa esitettyjen vaihtoehtojen suuntaviivoista, mitä tulee tulevaan rakennetukipolitiikkaan nykyisillä tavoitteen 1 alueilla vuodesta 2006 lähtien laajentuneen unionin puitteissa? Voiko komissio ilmoittaa, missä vuonna 2001 järjestettävä yhteenkuuluvuutta käsittelevä foorumi pidetään? (1) EYVL C 163 E, 6.6.2001, s. 77. Michel Barnier'n komission puolesta antama vastaus (27. helmikuuta 2001) Komissio hyväksyi toisen taloudellista ja sosiaalista koheesiota koskevan kertomuksen 31. tammikuuta 2001(1) ja esitti sen heti Euroopan parlamentille tämän Brysselissä pidetyssä täysistunnossa. Koheesiota käsittelevä foorumi järjestetään Brysselissä 21.22. toukokuuta 2001 Euroopan parlamentin toimitiloissa. Parlamenttia on luonnollisestikin pyydetty osallistumaan tähän tilaisuuteen. (1) KOM(2001) 24 lopullinen.
KIRJALLINEN KYSYMYS E-3127/00 esittäjä(t): Daniel Hannan (PPE-DE) neuvostolle. Yhdysvaltain rahoitus Euroopan federalisteille.



Virallinen lehti nro 163 E , 06/06/2001 s. 0039 - 0040



KIRJALLINEN KYSYMYS E-3127/00 esittäjä(t): Daniel Hannan (PPE-DE) neuvostolle (16. lokakuuta 2000) Aihe: Yhdysvaltain rahoitus Euroopan federalisteille Sanomalehdissä on ollut artikkeleita, joiden mukaan eräät eurooppalaisen integraatioliikkeen johtohahmot saivat rahallista tukea American Committee for a United Europe -yhdistykseltä, joka on Yhdysvaltain tiedustelupalvelun peitejärjestö. Kyseiset artikkelit tukevat tietoja, joiden mukaan Yhdistyneen Kuningaskunnan vuoden 1975 EEC-kansanäänestyksen aikana tyytymättömät CIA:n asiamiehet viestittivät EI-kampanjan johdolle, että heidän työtoverinsa osallistuivat aktiivisesti toisen osapuolen toimintaan. Kun otetaan huomioon Euroopan parlamentin tuntema huoli Echelon-järjestelmästä, mikä on neuvoston kanta tähän kysymykseen? Onko neuvostolla arkistoissaan tähän kysymykseen liittyviä asiakirjoja? Mikä on niiden luokitus? Onko tästä aiheesta koskaan keskusteltu työvaliokunnassa? Milloin? Vastaus (26. helmikuuta 2001) 1. Neuvoston tietoon ei ole tullut asioita, joihin arvoisa parlamentin jäsen viittaa. Näin ollen kysymystä ei ole tarkoitus käsitellä työryhmässä. 2. Neuvoston kanta Echelon-järjestelmään on ilmaistu selkeästi oikeus- ja sisäasiain neuvoston päätelmissä 29. toukokuuta 2000, sen jälkeen kun neuvostossa oli vaihdettu näkemyksiä Euroopan parlamentissa käydyistä keskusteluista, jotka koskivat kaikkien oikeudellisten puitteiden ulkopuolella tapahtuvaa telekuuntelua. Neuvosto totesi jälleen painottavansa ihmisoikeuksien ja yksilön vapauksien suojeluun liittyviä perusperiaatteita sekä luonnollisten henkilöiden että oikeushenkilöiden osalta ja sellaisina kuin ne tunnustetaan Euroopan unionista tehdyssä sopimuksessa.
KIRJALLINEN KYSYMYS E-2464/00 esittäjä(t): Charles Tannock (PPE-DE) neuvostolle. WHO:n sanktiot (banaanit).



Virallinen lehti nro 103 E , 03/04/2001 s. 0162 - 0163



KIRJALLINEN KYSYMYS E-2464/00 esittäjä(t): Charles Tannock (PPE-DE) neuvostolle (24. heinäkuuta 2000) Aihe: WHO:n sanktiot (banaanit) Koska neuvosto aikoo äänestää Euroopan unionin banaanijärjestelyjä koskevasta ehdotuksesta? Vastaus (7. marraskuuta 2000) 1. Neuvosto pani merkille 10. ja 11. heinäkuuta 2000 pidetyssä istunnossaan komission raportin neuvotteluista, joita komissio oli järjestänyt banaanikiistan ratkaisemiseksi. Se kehotti tällöin komissiota tarkastelemaan mahdollisuutta hallinnoida markkinoita kiintiöjärjestelmän mukaan, joka perustuu ensin tullutta palvellaan ensin -malliin. Neuvosto pyysi komissiota laatimaan sille raportin mahdollisia ratkaisuja, myös tulliratkaisua ja sen vaikutuksia koskevista toimistaan. Neuvosto päättää kannastaan sen jälkeen, kun raportti on toimitettu sille. 2. Neuvosto muistuttaa kuitenkin, että komission ehdotus banaanialan yhteisestä markkinajärjestelystä annetun asetuksen (ETY) N:o 404/93 muuttamiseksi perustuu perustamissopimuksen 37 artiklaan ja että neuvosto voi näin ollen tehdä päätöksen vasta sen jälkeen, kun Euroopan parlamentti on antanut lausuntonsa. 3. Neuvosto muistuttaa, että sen tarkoitus on löytää mahdollisimman pian ratkaisu banaanikiistaan noudattaen WTO:n sääntöjä sekä ottaen huomioon yhteisön tuottajien edut ja unionin sitoumukset AKT-maita ja erityisesti niistä köyhimpiä kohtaan.
KIRJALLINEN KYSYMYS E-3027/00 esittäjä(t): Elisabeth Jeggle (PPE-DE), Karl von Wogau (PPE-DE) ja Rainer Wieland (PPE-DE) komissiolle. Ystävyyskaupunkitoiminnan avustusohjelmaa koskeva tiedonanto.



Virallinen lehti nro 151 E , 22/05/2001 s. 0042 - 0043



KIRJALLINEN KYSYMYS E-3027/00 esittäjä(t): Elisabeth Jeggle (PPE-DE), Karl von Wogau (PPE-DE) ja Rainer Wieland (PPE-DE) komissiolle (26. syyskuuta 2000) Aihe: Ystävyyskaupunkitoiminnan avustusohjelmaa koskeva tiedonanto Ihmiset eri puolilta Eurooppaa ovat ystävyyskaupunkitoiminnan avustusohjelman puitteissa kokoontuneet saman pöydän ääreen tutustumaan toisiinsa, vaihtamaan kokemuksia, laatimaan hankkeita ja etsimään yhteisiä ratkaisukeinoja. Ystävyyskaupunkitoiminnan joustava edistäminen on epäilemättä lähentänyt Euroopan eri kansoja. Komissio ilmoittaa kuitenkin ystävyyskaupunkitoiminnan avustusohjelmaa koskevassa tiedonannossaan(1), että se muuttaa tähänastista menettelyä ja julkaisee ensisijaisiin aiheisiin kohdennetun hakukierroksen sekä hankkeiden yksityiskohtaiset valintaperusteet jo ennen vuoden 2000 loppua. Tiedonanto aiheutti suurta epävarmuutta Saksan Baden-Württembergin osavaltion kunnissa siitä, millaisiin toimiin komissio aikoo ryhtyä ystävyyskaupunkitoiminnan edistämiseksi tulevaisuudessa. Voiko komissio vastata erityisesti seuraaviin kysymyksiin: 1. Miten hakua koskeva määräaika määräytyy tulevaisuudessa? (Tähän asti se on ollut kolmen kuukauden pituinen) 2. Kuinka monta ystävyyskaupunkitoimintaa koskevaa hakukierrosta komissio julkaisee vuosittain? 3. Mitä komissio tarkalleen tarkoittaa ensisijaisilla aiheilla? Hankaloittavatko ne uuden ystävyyskaupunkitoiminnan aloittamista tai jo olemassa olevan ystävyyskaupunkitoiminnan elvyttämistä? 4. Onko komissio lisäksi tietoinen, että hakumenettely on kohtuuttoman hankala erityisesti pienille kunnille? Voidaanko tätä menettelyä komission mielestä yksinkertaistaa? (1) EYVL C 238, 22.8.2000, s. 7. Viviane Redingin komission puolesta antama vastaus (27. marraskuuta 2000) Komissio seuraa erittäin tarkkaavaisesti ystävyyskaupunkeja koskevan tukiohjelman hallinnoinnin tehokkuutta, jotta ohjelman onnistuminen voitaisiin taata. Aikaisempien vaikeuksien, niiden synnyttämien vaatimusten sekä ehdotusten suuren määrän ja monimuotoisuuden vuoksi komissio aikoo ottaa käyttöön uuden menettelyn, jonka avulla tehokkuutta voitaisiin lisätä. Tähän asiaan liittyvästä uudesta ehdotuspyynnöstä järjestettiin 23. lokakuuta tiedotustilaisuus, johon kutsuttiin Euroopan alueiden ja kuntien liiton (CEMR), 15 jäsenvaltion kansallisten organisaatioiden, Keski- ja Itä-Euroopan maiden, Maltan, Kyproksen, Turkin, United Towns Organization -järjestön (UTO) ja alueiden neuvoston edustajat. Arvoisan parlamentin jäsenen esittämiä kysymyksiä on jo käsitelty uuden ehdotuspyynnön puitteissa. Komissio ottaa huomioon arvoisan parlamentin jäsenen ilmaisemat seikat ja ilmoittaa parlamentille asiaan liittyvästä kehityksestä.
KIRJALLINEN KYSYMYS E-2697/00 esittäjä(t): Christopher Huhne (ELDR) komissiolle. Maataloustuki ja Bulgarian liittyminen.



Virallinen lehti nro 136 E , 08/05/2001 s. 0079 - 0079



KIRJALLINEN KYSYMYS E-2697/00 esittäjä(t): Christopher Huhne (ELDR) komissiolle (1. syyskuuta 2000) Aihe: Maataloustuki ja Bulgarian liittyminen 1. Paljonko lisäkustannuksia komissio arvioi syntyvän vuosittain, jos nykyistä EU:n maataloustukipolitiikkaa sovellettaisiin Bulgariaan sen liittyessä EU:n jäseneksi, a) jos maan maataloustuotannon määrä pysyy nykyisellä tasollaan; b) jos ennakoidaan, että hintakannustimien muuttumisen johdosta maan maataloustuotannon määrä muuttuu, kun tuki- ja rakenneohjelmat mukautetaan nykyiseen EU:n politiikkaan? 2. Kuinka suuret vuotuiset kustannukset komissio arvioi syntyvän takuu- ja rakennerahastoille kummassakin tapauksessa? Franz Fischlerin komission puolesta antama yhteinen vastaus kirjallisiin kysymyksiin E-2692/00, E-2693/00, E-2694/00, E-2696/00, E-2697/00 ja E-2698/00 (13. lokakuuta 2000) Latvian, Liettuan, Maltan, Slovakian, Bulgarian ja Romanian yhteisöön liittymisestä aiheutuvien maataloustuen lisäkustannusten arvioiminen edellyttäisi, että liittymisen ajankohdasta, ehdoista ja edellytyksistä on käytettävissä kohtuullisen tarkat tiedot. Nämä seikat on määriteltävä kyseisten maiden kanssa käytävissä liittymisneuvotteluissa, joiden maataloutta koskevaa osaa ei ole vielä alettu käsitellä. Tämän vuoksi kustannusten arvioiminen arvoisan parlamentin jäsenen mainitsemien olettamusten perusteella olisi mitä ilmeisimmin varsin hypoteettista, spekulatiivista ja epävarmaa. Neuvotteluprosessin tässä vaiheessa komissio ei siksi voi vastata esitettyihin kysymyksiin.
KIRJALLINEN KYSYMYS P-2043/00 esittäjä(t): Olivier Dupuis (TDI) komissiolle. Perusteettomasti syytettyjen virkamiesten puolustaminen.



Virallinen lehti nro 103 E , 03/04/2001 s. 0050 - 0051



KIRJALLINEN KYSYMYS P-2043/00 esittäjä(t): Olivier Dupuis (TDI) komissiolle (16. kesäkuuta 2000) Aihe: Perusteettomasti syytettyjen virkamiesten puolustaminen Kirjalliseen kysymykseen P-1049/00(1) 23. toukokuuta antamassaan vastauksessa komission varapuheenjohtaja Kinnock totesi erityisesti, että kun jonkin virkamiehen ammatillisesta rehellisyydestä esitetään vakavia perusteettomia syytöksiä, hallinnon on henkilöstösääntöjen 24 artiklan nojalla ryhdyttävä kaikkiin tarvittaviin toimiin virkamiehen maineen palauttamiseksi. Näissä tapauksissa sillä on laajat mahdollisuudet yhteisön oikeuslaitoksen valvonnan rajoissa valita, mitä väyliä ja keinoja se käyttää virkamiehen avustamiseksi. Sen on kiistettävä nämä väitteet ja tehtävä kaikki voitava syytetyn virkamiehen maineen palauttamiseksi. Henkilöstösääntöjen 24 artiklassa tarkoitettua apua voidaan siis antaa eri muodoissa uhkauksen tai toiminnan laadusta sekä uhrin toivomuksista riippuen. Aikooko komissio huomioida kaikki nämä seikat niissä meneillään olevissa tapauksissa, joissa jotkin virkamiehet ovat joutuneet epäilyksenalaisiksi herjaavien syytösten perusteella? Pystyykö komissio lisäksi kiistämään sellaisten virkamiehiltä tulleiden pyyntöjen olemassaolon, joihin komissio ei olisi vastannut 24 artiklan mukaisesti ja edellä esitettyä linjaa noudattaen? (1) EYVL C 72 E, 6.3.2001, s. 15. Neil Kinnockin komission puolesta antama vastaus (31. heinäkuuta 2000) Komissio vahvistaa vastauksensa arvoisan parlamentin jäsenen kirjalliseen kysymykseen P- 1049/00(1), jossa se painotti, että henkilöstösääntöjen 24 artiklan nojalla jokaista virkamiestä, joka on joutunut uhkauksien, loukkausten, solvauksen tai herjauksen kohteeksi, tai jonka henkilöä tai omaisuutta vastaan on hyökätty hänen asemansa tai tehtävänsä vuoksi, tulee avustaa. Komissio tarkastaa henkilöstösääntöjen 24 artiklan soveltuvuuden kaikkiin sen tietoon tuleviin tapauksiin. Näissä tapauksissa komissiolla on laaja harkintavalta ensimmäisen asteen tuomioistuimen valvonnassa valita, mitkä keinot soveltuvat parhaiten kuhunkin tapaukseen. Jokainen tapaus tutkitaan yksilöllisesti ja käsitellään tapauskohtaisesti. Avustuspyyntö voidaan hylätä, jos tapaukset, joista virkamies valittaa, eivät kuulu annettavan avun piiriin. Vaihtoehtoisesti komissio voi tarjota apuaan muussa kuin pyydetyssä muodossa. Henkilöstösäännöissä taataan virkamiehelle valitusoikeus jokaisesta henkilöstösääntöjen 24 artiklan nojalla tehdystä päätöksestä. Komissio ilmoittaa arvoisalle parlamentin jäsenelle, että avustusta koskevia pyyntöjä on vielä käsiteltävänä ja että vastaus annetaan niin pian kuin jokainen tapaus on perusteellisesti tutkittu kunkin virkamiehen henkilökohtaiset olosuhteet huomioon ottaen. (1) EYVL C 72 E, 6.3.2001, s. 15.
KIRJALLINEN KYSYMYS E-2962/00 esittäjä(t): Daniela Raschhofer (NI) komissiolle. Jäsenvaltioissa ilmenevä äärioikeistolaisuus.



Virallinen lehti nro 151 E , 22/05/2001 s. 0031 - 0031



KIRJALLINEN KYSYMYS E-2962/00 esittäjä(t): Daniela Raschhofer (NI) komissiolle (20. syyskuuta 2000) Aihe: Jäsenvaltioissa ilmenevä äärioikeistolaisuus Itävallassa on laki, jossa kielletään rangaistuksen uhalla kaikenlainen uusi kansallissosialistinen toiminta (Verbotsgesetz 1947, StGBl. Nr. 13/1945, BGBl. Nr. 25/1947). Laki on luonteeltaan perustuslain kaltainen. Lain 33i pykälässä määritetään tunnusmerkistö ja langetettavat rangaistukset. Rangaistusasteikko ulottuu tapauksesta riippuen yhden vuoden vankeudesta elinkautiseen. Menettelyn täytäntöönpanosta vastaavat alioikeudet, jotka tekevät päätöksensä valamiesoikeutena (Geschworenengerichte). Kysyn komissiolta seuraavaa: - missä jäsenvaltioissa on vastaavia säädöksiä? - miten kansalliset rikoksen tunnusmerkistöt ja langetettavat rangaistukset poikkeavat toisistaan? - voidaanko kansallissosialistisen toiminnan uudelleen käynnistämisestä asettaa rikosoikeudelliseen vastuuseen, kun otetaan huomioon yhteiset eurooppalaiset arvot? - suunnitteleeko komissio yhtenäistä eurooppalaista sääntelyä kansallissosialistisen toiminnan uudelleen käynnistämisen kieltämiseksi? Pyydän lisäksi komissiota toimittamaan minulle mahdolliset muut vastaavat lait. António Vitorinon komission puolesta antama vastaus (31. lokakuuta 2000) Rasismin ja muukalaisvihan vastaisesta toiminnasta 15. heinäkuuta 1996 hyväksytyssä yhteisessä toiminnassa(1) edellytetään jäsenvaltioiden huolehtivan siitä, että tietty rasistinen ja muukalaisvihaan liittyvä käyttäytyminen on rangaistavaa tai että tällaisen käyttäytymisen osalta poiketaan kaksoisrangaistavuuden periaatteesta. Tällaista käyttäytymistä on julkinen yllytys väkivaltaan tai rotuvihaan, ihmiskuntaa vastaan tehtyjen rikosten ja ihmisoikeuksien loukkaamisen julkinen puolustaminen, rikosten julkinen kieltäminen, rasistisia tai muukalaisvihamielisiä ilmauksia sisältävien kirjoitusten julkinen levittäminen ja osallistuminen ryhmien, järjestöjen tai yhdistysten toimintaan, johon kuuluu syrjintää, väkivaltaa tai rotuun perustuvaa vihaa. Kyseisen asiakirjan täytäntöönpanoa koskevassa vuonna 1998 laaditussa ensimmäisessä arviointiraportissa todetaan, että yhteisessä toiminnassa tarkoitettu käyttäytyminen on rangaistavaa useimmissa jäsenvaltioissa, ja että niissä jäsenvaltioissa, joissa kaikki mainittu käyttäytyminen ei ole rangaistavaa, ollaan muuttamassa lainsäädäntöä. Oikeudellisen yhteistyön välineitä voidaan helposti soveltaa tällä alalla. Neuvosto on parhaillaan laatimassa toista raporttia. Tämän raportin nojalla komissio arvioi, tarvitaanko täydentävää yhteisön säädöstä, joka koskisi Internetin käyttöä rasistisiin ja muukalaisvihaan liittyviin tarkoituksiin. (1) EYVL L 185, 27.7.1996.
KIRJALLINEN KYSYMYS P-3692/00 esittäjä(t): John Cushnahan (PPE-DE) komissiolle. Shu Gan Wan -pillerin myrkyllisyys.



Virallinen lehti nro 151 E , 22/05/2001 s. 0201 - 0202



KIRJALLINEN KYSYMYS P-3692/00 esittäjä(t): John Cushnahan (PPE-DE) komissiolle (23. marraskuuta 2000) Aihe: Shu Gan Wan -pillerin myrkyllisyys Onko komissio tietoinen, että perinteisessä kiinalaisessa lääketieteessä käytetty Shu Gan Wan (tai Shu Kan Wan) -pilleri on myrkyllinen? Pilleriä käytetään vatsa- tai maksasairauksien hoitoon, ja se sisältää vaarallisen määrän elohopeaa. Mitä toimia komissio aikoo toteuttaa suojellakseen kuluttajia tältä mahdolliselta terveysriskiltä? Erkki Liikasen komission puolesta antama vastaus (19. joulukuuta 2000) Mitään lääkevalmistetta ei voida saattaa yhteisön markkinoille ilman markkinoille saattamista koskevaa lupaa, eikä ennen kuin viranomaisille on esitetty asiakirjat, joiden avulla voidaan arvioida tuotteen laatu, turvallisuus ja teho. Lupia myönnetään bioteknisten tai erityisen innovatiivisten lääkevalmisteiden osalta keskitetyllä menettelyllä ja muutoin kansallisella menettelyllä. Ensiksi mainitussa tapauksessa toimivaltainen viranomainen on komissio ja jälkimmäisessä tapauksessa toimivaltaisia ovat jäsenvaltion viranomaiset. Vaikka sellaisia perinteisiä kiinalaisia lääkevalmisteita kuin Shu Gan Wan tai Shu Kan Wan pidetään lääkevalmisteina, joilla on terapeuttisia vaikutuksia, niille ei ole annettu markkinoille saattamista koskevaa lupaa ns. keskityn menettelyn mukaisesti. Saatavilla olevien tietojen mukaan tietyissä perinteisissä kiinalaisissa lääkevalmisteissa on raskasmetalleja, esim. elohopeaa, sisältäviä epäpuhtauksia. Koska komissio ei ole toimivaltainen niiden lääkevalmisteiden osalta, joihin ei sovelleta keskitettyä menettelyä, kansallisten viranomaisten tehtävänä on varmistaa, että markkinoille saatetaan ainoastaan säännönmukaisen luvan saaneita lääkevalmisteita.